
RNDr. Peter Griač, DrSc., patrí medzi popredné osobnosti slovenskej biochémie a bunkovej biológie. Po absolvovaní štúdia biofyziky na Matematicko-fyzikálnej fakulte Univerzity Komenského nastúpil na Ústav biochémie a genetiky živočíchov Slovenskej akadémie vied. Po úspešnom ukončení vedeckej výchovy a získaní titulu CSc. absolvoval trojročný pobyt na Carnegie Mellon University v Pittsburghu (USA), kde pod vedením prof. S. Henryho rozvíjal výskum regulácie biosyntézy fosfolipidov na transkripčnej úrovni. Táto skúsenosť sa stala pevným základom jeho ďalšej vedeckej práce a formovala jeho dlhodobý záujem o štúdium biogenézy bunkových membrán.
Po návrate z USA vybudoval na Ústave biochémie a genetiky živočíchov SAV úspešnú výskumnú skupinu, ktorá sa zameriava na viaceré aspekty biogenézy membrán, najmä jej lipidovej zložky. V tejto oblasti dosiahol so svojím kolektívom viacero prelomových výsledkov. K najvýznamnejším patrí objasnenie funkcie kyseliny fosfatidovej, ktorá pôsobí ako kľúčová signálna molekula regulujúca biosyntézu fosfolipidov. Tento objav zásadne prispel k pochopeniu komplexných regulačných procesov eukaryotickej transkripcie. 
Dr. Griač so svojím tímom ďalej identifikoval dva nové kvasinkové proteíny zodpovedné za udržiavanie homeostázy bunkových membrán, popísal mechanizmus degradácie prebytočného fosfatidylglycerolu prostredníctvom fosfolipázy Pgc1p a odhalil nový spôsob diferenciálnej expresie génov založený na zachovaní intrónu v mRNA. Jeho práce tiež významne prispeli k pochopeniu transportu lipidov prostredníctvom proteínov Sec14 a ich homológov.
Výsledky jeho výskumu boli publikované v prestížnych medzinárodných časopisoch, je autorom päťdesiatich vedeckých prác, ktoré boli citované takmer 950-krát, a jeho h-index je 19. Redakcie dvoch významných časopisov ho oslovili na spracovanie prehľadných článkov na tému „Sec14 related proteins in yeast“, čo potvrdzuje aj jeho medzinárodné uznanie v odbore. Významný je aj jeho spoluautorský podiel na americkom patente z oblasti produkcie metabolitov fosfolipidov v kvasinkách.
Dr. Griač na Ústave biochémie a genetiky živočíchov (ÚBGŽ) SAV pôsobil dvanásť rokov ako vedúci Oddelenia biochémie membrán a desať rokov ako predseda vedeckej rady ústavu. Bol členom komisie VEGA, pôsobí ako expert Ministerstva životného prostredia SR pre biologickú bezpečnosť, na ÚBGŽ vyškolil sedem doktorandov, z ktorých viacerí dnes pôsobia ako vedúci samostatných výskumných skupín a pedagogicky spolupracuje s Prírodovedeckou fakultou UK. Vytvoril tak úspešnú vedeckú školu, ktorá ďalej rozvíja excelentný výskum v oblasti biochémie membrán.
RNDr. Peter Griač, DrSc., je vedcom s hlbokým porozumením pre základné mechanizmy bunkového života, výnimočným pedagógom a dlhoročným organizátorom vedeckého života. Jeho osobnosť a práca významne prispeli k rozvoju fyzikálno-chemických vied na Slovensku, ako aj  k medzinárodnej prestíži Slovenskej akadémie vied.
Za tieto zásluhy a za jeho mimoriadny prínos k poznaniu biochemických mechanizmov bunky sa RNDr. Petrovi Griačovi, DrSc., udeľuje Čestná plaketa SAV Dionýza Ilkoviča za zásluhy vo fyzikálno-chemických vedách.  

